CELEX: 32016R1025
Language: sl
Date: 2016-06-24 00:00:00
Title: Izvedbena uredba Komisije (EU) 2016/1025 z dne 24. junija 2016 o spremembi Priloge I k Uredbi Sveta (ES) št. 1342/2008 v zvezi z opredelitvijo skupin orodja „vlečne mreže z gredjo“ na nekaterih geografskih območjih

25.6.2016   
            
            
               SL
            
            
               Uradni list Evropske unije
            
            
               L 168/7
            
         IZVEDBENA UREDBA KOMISIJE (EU) 2016/1025
   z dne 24. junija 2016
   o spremembi Priloge I k Uredbi Sveta (ES) št. 1342/2008 v zvezi z opredelitvijo skupin orodja „vlečne mreže z gredjo“ na nekaterih geografskih območjih
   EVROPSKA KOMISIJA JE –
   ob upoštevanju Pogodbe o delovanju Evropske unije,
   ob upoštevanju Uredbe Sveta (ES) št. 1342/2008 z dne 18. decembra 2008 o določitvi dolgoročnega načrta za staleže trske in ribištvo, ki izkorišča te staleže, ter razveljavitvi Uredbe (ES) št. 423/2004 (1) in zlasti člena 31 Uredbe,
   ob upoštevanju naslednjega:
   
               (1)
            
            
               Uredba (ES) št. 1342/2008 določa, da so omejitve ribolovnega napora dodeljene za skupine napora, določene glede na skupino orodja in geografska območja, kot je določeno v Prilogi I k navedeni uredbi.
            
         
               (2)
            
            
               Eden od glavnih ciljev skupne ribiške politike je odpraviti potratno prakso zavržkov. Za nekatere vrste pridnenega ribolova, ki jih trenutno pokriva ureditev ribolovnega napora v skladu z Uredbo (ES) št. 1342/2008, bo od leta 2016 in najpozneje do leta 2019 postopoma začela veljati obveznost iztovarjanja.
            
         
               (3)
            
            
               Glede na izvajanje obveznosti iztovarjanja je potrebne več prožnosti pri sedanji ureditvi ribolovnega napora, da bi ribičem omogočili uporabo bolj selektivnih orodij z večjim mrežnim očesom. V zvezi s tem bi bilo treba proučiti, ali je sedanja struktura skupin napora še vedno stroškovno učinkovita v smislu bremena upravljanja glede na potrebe po ohranjanju.
            
         
               (4)
            
            
               Zato je bil Znanstveni, tehnični in gospodarski odbor za ribištvo (v nadaljnjem besedilu: STECF) zaprošen, da poda mnenje o možnosti za združitev skupin orodja „vlečne mreže z gredjo“ BT1 in BT2, ki se uporabljata za opredelitev skupin napora. STECF ugotavlja (2), da obstaja tveganje za povečanje smrtnosti trske zaradi ribolova, če se združita skupini orodja BT1 in BT2. Ugotavlja tudi, da bi bili na novo združeni skupini bolj heterogeni, kar se tiče bioloških staležev, ki bi bili ujeti z ločenimi skupinami BT1 in BT2. Po mnenju STECF se stroškovna učinkovitost ne bi izboljšala, saj bi bili potrebni dodatni ukrepi za zajezitev morebitnega povečanja smrtnosti trske zaradi ribolova, hkrati pa STECF ugotavlja, da bi takšna združitev ribičem omogočila selektivnejši ribolov. Združitev skupin orodja bi lahko zmanjšala naključni ulov morske plošče in drugih bokoplutih rib.
            
         
               (5)
            
            
               STECF tudi navaja, da ulov z orodji BT1 in BT2 skupaj predstavlja le 5 % celotnega ulova trske v Severnem morju in da bodo vsi morebitni vplivi takšne združitve na smrtnost trske omejeni.
            
         
               (6)
            
            
               Nedavna združitev skupin orodja TR pridnenih vlečnih mrež in potegalk z Izvedbeno uredbo Komisije (EU) št. 2015/2324 (3) je imela negativne posledice za tiste države članice, ki redno prenašajo napor iz skupin BT v skupino TR2. Združitev skupin BT bo odpravila te negativne posledice.
            
         
               (7)
            
            
               Združitev bo bistveno znižala stroške upravljanja, saj bo zmanjšala upravne stroške za nacionalne organe in ribiče. To je predvsem zato, ker številni ribiči uporabljajo več vrst orodij in tako spadajo v več skupin napora, zato so potrebni zapleteni izračuni, ko se jim dodeljuje ribolovni napor.
            
         
               (8)
            
            
               V skladu z mnenjem ICES (4) se je varstveno stanje staleža trske v Severnem morju na podobmočju ICES IV, razdelku ICES VIId in zahodnem delu razdelka ICES IIIa (Skagerrak) znatno izboljšalo.
            
         
               (9)
            
            
               Zato ni primerno, da se ohranita ločeni skupini orodja BT1 in BT2 na naslednjih območjih: Skagerrak, del območja ICES IIIa, ki ni vključen pod Skagerrak in Kattegat; območje ICES IV ter vode Unije območja ICES IIa in območje ICES VIId. Glede na slabo stanje staležev trske na območjih Kattegat, območju ICES VIIa, območju ICES VIa in vodah Unije območja ICES Vb se združitev skupin orodja za ta območja ne bi smela uporabljati.
            
         
               (10)
            
            
               Komisija bo pozorno spremljala učinek združitve skupin orodja BT1 in BT2 na smrtnost trske zaradi ribolova. Če bo primerno, bo ustrezno prilagodila strukturo skupin orodja, če se bo zaradi zavržkov smrtnost trske zaradi ribolova povečala.
            
         
               (11)
            
            
               Da se Komisiji in državam članicam omogoči spremljanje razvoja razmer brez dodatnih upravnih stroškov, je primerno, da se sedanji sistem poročanja ne spremeni.
            
         
               (12)
            
            
               Uredbo (ES) št. 1342/2008 bi bilo zato treba ustrezno spremeniti.
            
         
               (13)
            
            
               Ukrepi iz te uredbe so v skladu z mnenjem Odbora za ribištvo in ribogojstvo –
            
         SPREJELA NASLEDNJO UREDBO:
   Člen 1
   V Prilogi I k Uredbi (ES) št. 1342/2008 se doda naslednja točka:
   
      
                  „4.
               
               
                  Z odstopanjem od točke 1 se za upravljanje ribolovnega napora na območju, določenem v točki 2(b), skupini orodja BT1 in BT2 štejeta za eno skupino orodja z velikostjo mrežnega očesa enako ali večjo od 80 mm. Države članice še naprej ločeno poročajo o uporabi napora za skupini orodja BT1 in BT2, kot je določeno v členih 33 in 34 Uredbe (ES) št. 1224/2009.“
               
            
   Člen 2
   Ta uredba začne veljati tretji dan po objavi v Uradnem listu Evropske unije.
   
      Ta uredba je v celoti zavezujoča in se neposredno uporablja v vseh državah članicah.
      V Bruslju, 24. junija 2016
      
         
            Za Komisijo
         
         
            Predsednik
         
         Jean-Claude JUNCKER
      
   
   
      (1)  UL L 348, 24.12.2008, str. 20.
   
      (2)  Združitev kategorij orodja BT1 in BT2 v Severnem morju (STECF-16-02).
   
      (3)  UL L 328, 12.12.2015, str. 101.
   
      (4)  Mnenje ICES o ribolovnih možnostih, ulovu in naporu v ekoregijah v širšem Severnemu morju in Keltskem morju: 6.3.4 Trska (Gadus morhua) na podobmočju IV ter razdelkih VIId in IIIa zahod (Severno morje, vzhodni Rokavski preliv, Skagerrak), 30.6.2015.